मांगों को लेकर अतिथि शिक्षकों का धरना जारी
अतिथि शिक्षक संघ अपनी नियमितीकरण करने की मांग को लेकर विगत 11 दिनों से अनिश्चितकालीन हड़ताल पर हैं। उन्होंने शुक्रवार को अपनी प्रमुख मांग गुरूजियों की तरह पात्रता परीक्षा लेकर उन्हें संविदा शिक्षक बनाया जाए और नियमित किया जाए। अतिथियों ने कहा कि हम लोग मजदूरी रेट से भी कम में काम कर कर अपनी सेवाएं प्रदान कर बच्चों को पढ़ा रहे हैं, लेकिन सरकार हम लोगों के प्रति जरा भी गंभीरता से विचार नहीं कर रही है। अतिथि शिक्षकों द्वारा धरना प्रदर्शन करने से स्कूलों में काफी असर देखने को मिल रहा है, फिलहाल अभी सिर पर परीक्षा होने के कारण कई स्कूलों में तो ताले लटके हुए हैं और पूर्ण रूप से शैक्षणिक कार्य प्रभावित हो रहा है। इसके बावजूद भी शासन-प्रशासन कोई ध्यान नहीं दे रहा है। वहीं बस स्टैंड स्थित मंच पर बैठे अतिथियों के धरना प्रदर्शन के दौरान कांग्रेसी नेता पुष्पेंद्र हजारी, अनुराग वर्धन सिंह हजारी ने अतिथियों के बीच पहुंचकर उनकी मांगों का समर्थन किया। मुख्यमंत्री को अतिथियों की यदि चिंता होती तो आपकी समस्या शीघ्र हल हो जाती। इस दौरान बड़ी संख्या में अतिथि शिक्षक मौजूद थे।
hin_Deva hin_Deva